পার্ক সার্কাস ময়দান থেকে ইডেন। ইডেন থেকে মোহনবাগান মাঠ (মাঝে হাল্কা করে মহামেডান মাঠও)। মোহনবাগান মাঠ থেকে নেতাজি ইন্ডোর।
শুক্রবার সন্ধ্যায় ইন্ডোরেই থিতু হলেন পাকিস্তানি গজল গায়ক গুলাম আলি!
তার আগে খানিক বিতর্কে জড়িয়ে পড়লেন সিএবি প্রেসিডেন্ট সৌরভ গঙ্গোপাধ্যায়। যাকে ক্রীড়া এবং রাজ্য প্রশাসনের অনেকেই ‘অহেতুক’ মনে করছেন। তবে একই সঙ্গে তাঁদের বক্তব্য, শেষপর্যন্ত ইডেনে ওই ‘জলসা’ না-করতে দেওয়ার সিদ্ধান্ত নিয়ে সৌরভ ঠিকই করেছেন। কারণ, যে পরিস্থিতিতে ওই অনুষ্ঠান হতো এবং মুখ্যমন্ত্রী মমতা বন্দ্যোপাধ্যায়-সহ শাসকদলের নেতা-মন্ত্রীদের একাংশ যে পরিমাণ দর্শক সমাগমের বন্দোবস্ত করেছিলেন, তাতে ইডেনের মাঠ এবং গ্যালারির ক্ষতি হওয়ার আশঙ্কা ছিল। সৌরভ নিজেও এদিন সে কথাই বলেছেন।
তার আগে অবশ্য ওই অনুষ্ঠান নিয়ে আরও একপ্রস্ত নাটক হয়েছে। সিএবি প্রেসিডেন্ট সৌরভ ইডেনে অনুষ্ঠান না-হওয়ার সিদ্ধান্ত নেওয়ার পর উদ্যোক্তাদের তরফে মোহনবাগান মাঠ পরিদর্শন করা হয়েছিল। কিন্তু পুলিশের আপত্তিতে তা সেখান থেকেও সরিয়ে আনা হয়। প্রসঙ্গত, প্রথমে পুলিশের আপত্তিতেই পার্ক সার্কাস ময়দান থেকে ইডেনে অনুষ্ঠান সরানোর পরিকল্পনা হয়েছিল।
গুলাম আলির অনুষ্ঠানের উদ্যোক্তাদের অন্যতম তৃণমূল সাংসদ তথা প্রাক্তন কেন্দ্রীয় মন্ত্রী সুলতান আহমেদ এদিন জানান, মোহনবাগান মাঠ পরিদর্শনে যাওয়ার সময়েই পুলিশের তরফে তাঁদের জানানো হয়, ওই মাঠের অদূরেই গঙ্গাসাগর-গামী পুণ্যার্থীরা রয়েছেন। সেখানে মাইক বাজানো হচ্ছে। প্রচুর গাড়িও রয়েছে। ফলে গুলাম আলির অনুষ্ঠান নির্বিঘ্নে করা যাবে না। কারণ, ওই অনুষ্ঠানে অন্তত ৪০ হাজার দর্শক-শ্রোতা আসার সম্ভাবনা। ফলে গাড়ি রাখা নিয়ে যেমন স্থানাভাব ঘটবে, তেমনই অনুষ্ঠান চলাকালীন সাগর-গামী পুণ্যার্থী শিবিরের মাইকের আওয়াজও বিভ্রাট ঘটাতে পারে অনুষ্ঠানে। সুলতানের কথায়, ‘‘গাড়ি রাখা নিয়ে একটা সমস্যা হবে। তাছাড়া, অনুষ্ঠানে আগত অতিথিদের নিরাপত্তার বিষয়টাও রয়েছে। ফলে আমরা সেখানেই নেতাজি ইন্ডোর নিয়ে ভাবনাচিন্তা শুরু করি। মুখ্যমন্ত্রীর সঙ্গেও কথা হয়। উনি সম্মতি দেন। তার পরেই আমরা নেতাজি ইন্ডোরে ওই অনুষ্ঠান করার বিষয়ে মনস্থির করি।’’ রাতে সুলতানের দাবি, ‘‘ইন্ডোর বুকিংয়ের জন্য যা করণীয়, তা আমার করে ফেলেছি। নির্ধারিত দিনে ওখানেই গুলাম আলির অনুষ্ঠান হবে। আর কোনও বদল হবে না।’’
মুম্বইয়ে শিবসেনা গুলাম আলির অনুষ্ঠান পণ্ড করে দেওয়ার পর তাঁকে কলকাতায় অনুষ্ঠান করার আমন্ত্রণ জানিয়েছিলেন মুখ্যমন্ত্রী মমতা। শেষপর্যন্ত ঠিক হয়, আগামী ১২ জানুয়ারি, মঙ্গলবার ওই অনুষ্ঠান হবে। তারপর থেকেই অনুষ্ঠানের স্থান নিয়ে টানাপড়েন শুরু হয়।
প্রশাসনিক সূত্রে জানা গিয়েছিল, নিরাপত্তার কারণে পার্ক সার্কাসে অনুষ্ঠানে আপত্তি তোলে কলকাতা পুলিশ। তার পরেই ইডেন নিয়ে আলোচনা শুরু হয়। বস্তুত, সৌরভের ‘সম্মতি’ পেয়ে বৃহস্পতিবার সকালে ইডেনে পুলিশ চলেও গিয়েছিল প্রস্তুতি খতিয়ে দেখতে। কিন্তু সিএবি’র তরফে আপত্তি ওঠায় তা হয়নি। আপত্তি করেন স্বয়ং সিএবি প্রেসিডেন্টও। প্রশাসনের একাংশ থেকে অবশ্য দাবি করা হচ্ছে, সৌরভ প্রথমে ‘সম্মত’ হয়েও বিতর্ক দেখে ‘পিছিয়ে’ আসেন।
বস্তুত, সেই ‘বিতর্ক’ কাটাতে সৌরভ নিজেই এদিন মুখ খুলেছেন। তাঁর বক্তব্য, বুধবার রাতে ডিসি (সাউথ) মুরলিধর শর্মা তাঁকে ইডেনে গুলাম আলির অনুষ্ঠান আয়োজনের বিষয়ে জানান। ততক্ষণে সিএবি’র ওয়ার্কিং কমিটির বৈঠক হয়ে যাওয়ায় সৌরভের পক্ষে ওই বিষয়ে ওয়ার্কিং কমিটির সদস্যদের সঙ্গে আলোচনা করার কোনও জায়গা ছিল না।
সৌরভের বক্তব্য, ‘‘কাল (বৃহস্পতিবার) সকালে ডিসি (সাউথ) মাঠ পরিদর্শন করে গিয়েছেন শোনার পর নগরোন্নয়নমন্ত্রী ফিরহাদ হাকিমকে ফোন করে বলি, সামনেই বিশ্বকাপের ম্যাচ। আমাদের পক্ষে অনুষ্ঠান আয়োজন করা সম্ভব নয়। ৩০ হাজার লোক বসবে গ্যালারিতে। আরও ১০ হাজার লোকের বসার ব্যবস্থা করার কথা ছিল মাঠে। কিন্তু মাঠের ক্ষতি হলে বা গ্যালারি নষ্ট হলে আইসিসি বিশ্বকাপের ম্যাচ নিয়ে নেবে!’’ সৌরভ আরও জানাচ্ছেন, বৃহস্পতিবার দুপুরেই মুখ্যমন্ত্রীর দফতরে ফোন করেছিলেন। কিন্তু মুখ্যমন্ত্রীকে পাননি। মুখ্যমন্ত্রীর সচিব রতন মুখোপাধ্যায়ের সঙ্গে কথা হয় তাঁর। সৌরভ এদিন বলেন, ‘‘ওঁকে বলি, গোটা ব্যাপারটা মুখ্যমন্ত্রীকে জানাতে। তারপর বৃহস্পতিবার বিকেলে রাজ্যের সংখ্যালঘু উন্নয়ন পর্ষদ এবং মাদ্রাসা শিক্ষা বিভাগের প্রধান সচিব এস সুরেশ কুমার অনুষ্ঠান আয়োজনের জন্য সরকারিভাবে চিঠি পাঠান সিএবি’তে। এদিন ওঁকেও জানিয়ে দিয়েছি, ইডেনে অনুষ্ঠান করা সম্ভব নয়। এদিন বিশ্ব বঙ্গ সম্মেলনে মুখ্যমন্ত্রীর সঙ্গে দেখা হয়েছিল। উনি দেখলাম গোটা ব্যাপারটাই জানেন।’’
গুলাম আলির অনুষ্ঠান নিয়ে যাবতীয় বিতর্ক এখানেই শেষ বলে মনে করছে প্রশাসন। ওই অনুষ্ঠানে আনুমানিক ৪০ হাজার লোক আসার কথা। কিন্তু ইন্ডোরে লোক ধরে ১০ হাজার। ফলে ঠিক হয়েছে, বাইরে একাধিক জায়ান্ট স্ক্রিন লাগানো হবে।